19971030
Regulamentul (CE) nr. 2205/97 al Consiliului
din 30 octombrie 1997
de modificare a Regulamentului (CEE) nr. 2847/93 privind instituirea unui sistem de control aplicabil politicii piscicole comune
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei [1],
având în vedere avizul Parlamentului European [2],
având în vedere avizul Comitetului Economic și Social [3],
întrucât în conformitate cu articolul 19d din Regulamentul (CEE) nr. 2847/93 [4], Consiliul trebuie să decidă, inter alia, dispozițiile cu privire la raportarea cantității de pește pescuit;
întrucât articolul 7 alineatul (4) din Regulamentul (CE) nr. 685/95 al Consiliului din 27 martie 1995 privind gestionarea activității de pescuit referitor la anumite zone de pescuit și resurse comunitare [5] prevede ca statele membre să ia măsurile necesare pentru a institui obligativitatea pentru vasele care arborează pavilionul național să declare, la intrarea și ieșirea dintr-o zonă, captura de la bordul acestora, începând cu data punerii în aplicare - până la data de 1 ianuarie 1998 - a infrastructurii comunitare privind gestionarea datelor referitoare cantitățile de pește pescuit în apele comunitare;
întrucât este necesar să se adopte dispoziții de punere în aplicare a comunicării raportului cunoscut ca "raportul activității de pescuit";
întrucât, dat fiind că sistemul comunitar de supraveghere prin satelit a navelor asigură că statele membre de pavilion și, după caz, statele membre de coastă primesc comunicări de la navele de pescuit, trebuie să se prevadă posibilitatea utilizării sistemului în cauză pentru comunicarea capturilor;
întrucât Regulamentul (CEE) nr. 2847/93 ar trebui modificat în mod corespunzător,
ADOPTĂ PREZENTUL REGULAMENT:
Articolul 1
Regulamentul (CEE) nr. 2847/93 este modificat după cum urmează:
1. Următoarea liniuță este adăugată la articolul 19b alineatul (1):
- "- cantitatea de pește păstrată la bordul navei în kilograme greutate în viu".
2. Următorul alineat este adăugat la articolul 19b:
"(4) Se adoptă modalitățile de punere în aplicare a prezentului articol în conformitate cu procedura stabilită la articolul 36."
3. La articolul 19c alineatul (1) după cuvintele "prin telex" se adaugă următoarele:
"prin SMN,".
4. Articolul 19d este înlocuit cu următorul text:
"Articolul 19d
Statele membre iau măsurile necesare pentru a se asigura că rapoartele despre activitatea de pescuit primite în conformitate cu articolele 19b și 19c sunt înregistrate în format electronic."
5. Se adaugă următorul articol:
"Articolul 19j
Pentru a se asigura respectarea obligațiilor stabilite la articolele 19b, 19c și 19e, fiecare stat membru efectuează un control încrucișat și verifică datele rezultate din îndeplinirea obligațiilor respective."
Articolul 2
Prezentul regulament intră în vigoare la data de 1 ianuarie 1998.
Se aplică de la data de 1 iulie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 30 octombrie 1997.